Men den store opmærksomhed omkring Vesterbro Ungdomsgård er ikke kun fest og leg.



Med ’Kattejammer rock’ som et nærmest fast indslag i morgenradioen bliver Heidi Struve ofte mødt af drillerier i skolegården.



- Jeg fik tit at vide, at jeg ikke skulle tro, at jeg var noget særligt, bare fordi jeg blev spillet i radioen, fortæller hun.



På Vesterbro ved de fleste, hvem hinanden er, så når nogen fra kvarteret pludselig optræder i tv, radio og avisspalter, går det ikke ubemærket hen.



Der er efterspørgsel på koncerter med teatergruppen fra hele landet. Man vil have dem i tv, og teatergruppen får flere besøg fra Danmarks Radio, der laver reportager fra ungdomsgården.



Med populariteten står Vesterbro Ungdomsgårds teatergruppe ved en skillevej med stjernestatus og turneer på den ene side og hverdagsliv på Vesterbro på den anden.



Connie Skovvart fortæller, at hun i denne periode må stå hårdt på mantraet om, at ungdomsgården ikke laver stjerner, og at teatergruppen ikke skal være et talentværksted.



- Efterfølgende er man blevet gjort opmærksom på, at der var lidt uenigheder blandt de voksne. Men det var ikke noget, jeg lagde mærke til, fortæller Heidi Struve.

